Man dood ná kleinhoewe-aanvalArgieffoto (Foto: holmespj, Pixabay) ŉ Man is dood toe hy Woensdagaand tydens ŉ aanval op ŉ kleinhoewe in die Haenertsburg-omgewing in Limpopo erg aangerand en glo geskiet is. Marius Jacobs, stigter van die Watchdog Tzaneen-inisiatief en bedryfsbestuurder van Canine Security, het aan Maroela Media gesê die man en sy vrou is op die kleinhoewe deur twee aanvallers oorval. Albei is aangerand, maar die vrou is nie so ernstig soos haar man beseer nie. Jacobs sê hy het verneem die man is ook in sy been geskiet. Volgens Jacobs het die aanvallers met talle vuurwapens op die vlug geslaan. Die man is na ŉ hospitaal gehaas waar hy vanoggend dood is. Lt.kol. Moatshe Ngoepe, woordvoerder van die polisie, het die aanval aan Maroela Media bevestig en gesê die polisie sal binnekort meer inligting bekendmaak. Hou Maroela Media dop vir meer.